KIRJALLINEN KYSYMYS E-2775/01 esittäjä(t): Chris Davies (ELDR) komissiolle. Muihin kuin eläinkokeisiin perustuvien testien rahoitus.



Virallinen lehti nro 134 E , 06/06/2002 s. 0097 - 0098



KIRJALLINEN KYSYMYS E-2775/01 esittäjä(t): Chris Davies (ELDR) komissiolle (9. lokakuuta 2001) Aihe: Muihin kuin eläinkokeisiin perustuvien testien rahoitus Komission valkoisessa kirjassa tulevaa kemikaalipolitiikkaa koskevasta strategiasta (KOM(2001) 88 lopullinen) ja parlamentin lausunnossa kosmetiikkadirektiivin seitsemännestä tarkistusehdotuksesta vaaditaan muiden kuin eläinkokeisiin perustuvien uusien testausmenetelmien kehittämistä. Eläinten hyvinvoinnin puolestapuhujat väittävät, että myrkyllisyyden testaaminen eläinkokeilla on tieteellisesti vanhentunut ja että uusilla, parhaillaan kehitteillä olevilla, muihin kuin eläinkokeisiin perustuvilla testeillä saavutetaan tieteellisiä etuja ja ne ovat usein nopeampia ja edullisempia kuin eläinkokeet. Niiden käytöllä voitaisiin estää miljoonien eläinten kärsimykset. Direktiivin 86/609/ETY(1) 23 artiklan 1 kohdassa säädetään, että komission ja jäsenvaltioiden tulisi edistää tutkimusta sellaisten vaihtoehtoisten menetelmien kehittämiseksi ja hyväksymiseksi, joilla voitaisiin saada tasoltaan yhtä hyvää tietoa kuin se tieto, joka saadaan eläinkokeilla, mutta siten, että käytetään vähemmän eläimiä tai kivuttomampia menettelyjä, ja ryhtyä muihin sellaisiin toimiin, joita ne pitävät asianmukaisina tämän alan tutkimuksen edistämiseksi. Mitä komissio on tehnyt sen varmistamiseksi, että edellä mainittua tutkimusta edistetään? Millaista tukea komissio ja kukin jäsenvaltio ovat toimittaneet vaihtoehtoisten, muihin kuin eläinkokeisiin perustuvien uusien testausmenetelmien, erityisesti vaihtoehtoisten myrkyllisyyden testaamistapojen, kehittämiseksi kaikilla tutkimusaloilla? (1) EYVL L 358, 18.12.1986, s. 1. Philippe Busquinin komission puolesta antama vastaus (20. marraskuuta 2001) Tähän mennessä yli 30:tä erityisesti in vitro -vaihtoehtoja eläinkokeille kehittävää hanketta on rahoitettu nykyiseen tutkimuksen, teknologisen kehittämisen (TTK) ja esittelyn viidenteen puiteohjelmaan 19982002(1) liittyvän Elämänlaatu ja luonnonvarojen hoitaminen -ohjelman puitteissa. Yhteisön osuus tuista on yli 27 miljoonaa euroa, josta 24 miljoonaa euroa kohdistetaan vaihtoehtoisten myrkyllisyyden testaamistapojen tukemiseen. Tietoa sopimuksista saa Cordis-tietopalvelun www-sivustolta osoitteessa http://www.cordis.lu/life. Uuden TTK-puiteohjelman 20022006 osalta komissio on hyväksynyt 30. toukokuuta 2001 ehdotukset erityisohjelmiksi(2), jotka voi ladata www-osoitteesta http://www.cordis.lu/rtd2002/fp-debate/cec.htm. Uusien eläinkokeita korvaavien in vitro -testien kehittäminen mainitaan selvästi ensisijaisen aihealueen 1.1.1 Genomitutkimus ja terveysalan bioteknologia (ii) kohdassa ensisijaisena tutkimuskohteena (ks. ehdotus, s. 20). Ehdotus sisältää lisäksi eläinten hyvinvoinnin huomioon ottamisesta useita yleisiä lausumia, jotka koskevat kaikkia uuden puiteohjelman toimia (ks. ehdotuksen 14 alaviite, s. 18). Liikkumavaraa politiikkaan liittyvälle tutkimukselle antaa myös otsikko Yhteisön tieteellisten ja teknologisten tarpeiden ennakointi, joka kattaa politiikan tarpeita palvelevan tutkimuksen ja voi kattaa myös muihin kuin eläinkokeisiin perustuvat testausmenetelmät. Kehitteillä on useita muihin kuin eläinkokeisiin perustuvia testausmenetelmiä. Riippumattoman elimen on kuitenkin validoitava menetelmät ennen kuin ne voidaan hyväksyä virallisesti sääntelyjärjestelmään. Täyttääkseen kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24. marraskuuta 1986 annetusta neuvoston direktiivistä 86/609/ETY(3) johtuvat velvoitteensa komissio perusti vuonna 1991 Yhteisen tutkimuskeskuksen yhteyteen uuden yksikön, Euroopan vaihtoehtoisten tutkimusmenetelmien keskuksen (ECVAM). Tutkimuskeskus sijaitsee Isprassa, Italiassa. ECVAMin ensisijaisena tehtävänä on koordinoida edistyksellisten, muihin kuin eläinkokeisiin perustuvien testausmenetelmien validointi yhteisön tasolla. Kolme ensimmäistä validoitua in vitro -menetelmää lisättiin(4) vuonna 2000 vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27. kesäkuuta 1967 annetun neuvoston direktiivin 67/548/ETY(5) liitteeseen V. Komissio pitää kehitystä erittäin tärkeänä ja pyrkii saamaan menetelmät Taloudellisen yhteistyön ja kehityksen järjestön (OECD) testiohjeita koskevan ohjelman hyväksyttyjen menetelmien joukkoon varmistaakseen niiden käytön maailmanlaajuisesti. Lähitulevaisuudessa on tarkoitus esittää oikeudellista hyväksyntää joukolle muita tieteellisesti validoituja menetelmiä. ECVAM valmistelee myös laajaa selontekoa muihin kuin eläinkokeisiin perustuvien testausmenetelmien nykytilasta ja mahdollisuuksista tulevaisuudessa, kuullen myös komission muita yksiköitä ja ulkopuolisia asiantuntijoita. Tarkastelussa otetaan huomioon tulevaa kemikaalipolitiikkaa koskevan valkoisen kirjan luomat haasteet ja mahdollisuudet. Valmisteilla on myös yksityiskohtainen selvitys kosmeettisten valmisteiden ja niiden ainesosien muihin kuin eläinkokeisiin perustuvien testausmenetelmien nykytilasta. ECVAMin viidennen puiteohjelman varoista saaman tuen määrä on 26,5 miljoonaa euroa. Komissiolla ei ole tietoa jäsenvaltioiden taloudellisesta tuesta vaihtoehtoisten testausmenetelmien käyttöönoton edistämiseksi. (1) EYVL L 26, 1.2.1999. (2) EYVL C 240 E, 28.8.2001. (3) EYVL L 358, 18.12.1986. (4) EYVL L 136, 8.6.2000. (5) EYVL B 196, 16.8.1967.